
–	so zreteľom na Zmluvu o fungovaní Európskej únie, a najmä na jej články 101 až 109,
–	so zreteľom na príslušné pravidlá, usmernenia, uznesenia, verejné konzultácie, oznámenia a dokumenty Komisie týkajúce sa hospodárskej súťaže,
–	so zreteľom na správu Komisie zo 4. apríla 2023 s názvom Správa o politike hospodárskej súťaže za rok 2022 (COM(2023)0184) a na sprievodný pracovný dokument útvarov Komisie (SWD(2023)0076),
–	so zreteľom na svoje uznesenie z 13. júna 2023 o politike hospodárskej súťaže – výročná správa za rok 2022[footnoteRef:1], [1:  	Prijaté texty, P9_TA(2023)0227.] 

–	so zreteľom na oznámenie Komisie z 11. decembra 2019 s názvom Európska zelená dohoda (COM(2019)0640),
–	so zreteľom na revidované usmernenia Komisie o štátnej pomoci na podporu rizikových finančných investícií uverejnené 6. decembra 2021,
–	so zreteľom na rozsudok Súdneho dvora Európskej únie z 13. júla 2022 vo veci T-227/21[footnoteRef:2], [2:  	Rozsudok z 13. júla 2022, Ilumina, Inc./Európska komisia, T-227/21, ECLI:EU:T:2022:447.] 

–	so zreteľom na oznámenie Komisie z 24. marca 2022 s názvom Dočasný krízový rámec pre opatrenia štátnej pomoci na podporu hospodárstva v dôsledku agresie Ruska proti Ukrajine[footnoteRef:3], [3:  	Ú. v. EÚ C 131 I, 24.3.2022, s. 1.] 

–	so zreteľom na nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (nariadenie ES o fúziách)[footnoteRef:4], [4:  	Ú. v. EÚ L 24, 29.1.2004, s. 1.] 

–	so zreteľom na nariadenie Európskeho parlamentu a Rady (EÚ) 2022/1925 zo 14. septembra 2022 o súťažeschopných a spravodlivých trhoch digitálneho sektora a o zmene smerníc (EÚ) 2019/1937 a (EÚ) 2020/1828 (akt o digitálnych trhoch)[footnoteRef:5], [5:  	Ú. v. EÚ L 265, 12.10.2022, s. 1.] 

–	so zreteľom na smernicu Európskeho parlamentu a Rady (EÚ) 2019/1 z 11. decembra 2018 o posilnení právomocí orgánov na ochranu hospodárskej súťaže v členských štátoch na účely účinnejšieho presadzovania práva a o zabezpečení riadneho fungovania vnútorného trhu[footnoteRef:6], [6:  	Ú. v. EÚ L 11, 14.1.2019, s. 3.] 

–	so zreteľom na nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy[footnoteRef:7], [7:  	Ú. v. ES L 1, 4.1.2003, s. 1.] 

–	so zreteľom na nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES[footnoteRef:8], [8:  	Ú. v. EÚ L 123, 27.4.2004, s. 18.] 

–	so zreteľom na oznámenie Komisie zo 18. februára 2022 s názvom Usmernenia o štátnej pomoci v oblasti klímy, ochrany životného prostredia a energetiky na rok 2022[footnoteRef:9], [9:  	Ú. v. EÚ C 80, 18.2.2022, s. 1.] 

–	so zreteľom na oznámenie Komisie z 31. januára 2023 s názvom Usmernenia o štátnej pomoci pre širokopásmové siete[footnoteRef:10], [10:  	Ú. v. EÚ C 36, 31.1.2023, s. 1.] 

–	so zreteľom na návrh oznámenia Komisie o definícii relevantného trhu na účely práva hospodárskej súťaže Únie,
–	so zreteľom na pracovný dokument útvarov Komisie z 1. decembra 2022 s názvom Hodnotenie pravidiel štátnych dotácií na zdravotnícke a sociálne služby všeobecného hospodárskeho záujmu a nariadenia o pomoci de minimis v súvislosti s poskytovaním služieb všeobecného hospodárskeho záujmu (SWD(2022)0388),
–	so zreteľom na to, že 1. septembra 2023 nadobudol účinnosť balík opatrení prijatý 20. apríla 2023 s cieľom zjednodušiť a zefektívniť postupy preskúmania určitých fúzií, ktoré nevyvolávajú obavy týkajúce sa hospodárskej súťaže (C(2023)2400, C(2023)2401, C(2023)2402),
–	so zreteľom na nariadenie Európskeho parlamentu a Rady (EÚ) 2022/2560 zo 14. decembra 2022 o zahraničných subvenciách narúšajúcich vnútorný trh[footnoteRef:11], [11:  	Ú. v. EÚ L 330, 23.12.2022, s. 1.] 

–	so zreteľom na správu predsedníčky Komisie Ursuly von der Leyenovej o stave Únie za rok 2023[footnoteRef:12], [12:  	Európska komisia, Správa o stave Únie, 13. septembra 2023.] 

–	so zreteľom na rozhodnutie Komisie zo 6. septembra 2023 o určení strážcov prístupu podľa aktu o digitálnych trhoch (DMA),
–	so zreteľom na vykonávacie nariadenie Komisie (EÚ) 2023/914 z 20. apríla 2023, ktorým sa vykonáva nariadenie Rady (ES) č. 139/2004 o kontrole koncentrácií medzi podnikmi a zrušuje nariadenie Komisie (ES) č. 802/2004[footnoteRef:13], [13:  	Ú. v. EÚ L 119, 5.5.2023, s. 22.] 

–	so zreteľom na spoločné európske vyhlásenie Európskeho parlamentu, Rady a Európskej komisie o digitálnych právach a zásadách v digitálnom desaťročí z 23. januára 2023[footnoteRef:14], [14:  	Ú. v. EÚ C 23, 23.1.2023, s. 1.] 

–	so zreteľom na rozsudok Súdneho dvora EÚ zo 4. júla 2023 vo veci C-252/21[footnoteRef:15], [15:  	Rozsudok Súdneho dvora (veľká komora) zo 4. júla 2023, Meta Platforms Inc a i. proti Bundeskartellamt, C-252/21, ECLI:EU:C:2023:537.] 

–	so zreteľom na dokument s názvom Kódex osvedčených postupov GR COMP pre transparentné, inkluzívne, rýchlejšie navrhovanie a posudzovanie dôležitých projektov spoločného európskeho záujmu zo 17. mája 2023[footnoteRef:16], [16:  	Kódex osvedčených postupov GR COMP pre transparentné, inkluzívne a rýchlejšie navrhovanie a posudzovanie IPCEI.] 

–	so zreteľom na správu Európskeho orgánu pre cenné papiere a trhy (ESMA) s názvom Report on CRA Market Share Calculation (Správa o výpočte podielu ratingových agentúr na trhu) z 15. decembra 2022,
–	so zreteľom na oznámenie Komisie z 27. apríla 2004 o neformálnych usmerneniach týkajúcich sa nových otázok, ktoré vznikajú v súvislosti s článkami 81 a 82 Zmluvy o ES v jednotlivých prípadoch (usmerňujúce listy)[footnoteRef:17], [17:  	Ú. v. EÚ C 101, 27.4.2004, s. 78.] 

–	so zreteľom na oznámenie Komisie z 21. júla 2023 s názvom Usmernenia o uplatňovaní článku 101 Zmluvy o fungovaní Európskej únie na dohody o horizontálnej spolupráci[footnoteRef:18], [18:  	Ú. v. EÚ C 259, 21.7.2023, s. 1.] 

–	so zreteľom na rozhodnutie Komisie z 25. septembra 2023, ktorým sa zakazuje navrhované nadobudnutie spoločnosti Flugo Group Holdings AB („eTraveli“) spoločnosťou Booking Holdings („Booking“),
–	so zreteľom na stanovisko Európskeho hospodárskeho a sociálneho výboru[footnoteRef:19], [19:  	Európsky hospodársky a sociálny výbor, Správa o politike hospodárskej súťaže – výročná správa za rok 2022, 25. októbra 2023.] 

–	so zreteľom na článok 54 rokovacieho poriadku,
–	so zreteľom na správu Výboru pre hospodárske a menové veci (A9-0427/2023),
A.	keďže politika hospodárskej súťaže EÚ zohráva dôležitú úlohu pri vytváraní spravodlivých podmienok podnikania na jednotnom trhu s cieľom chrániť trhy pred koncentráciami a neprimeranou akumuláciou trhovej sily a podporovať inovácie a rast spoločností – najmä malých a stredných podnikov (ďalej len „MSP“) – na jednotnom trhu a tým zvyšovať blahobyt spotrebiteľov a poskytovať spotrebiteľom a podnikom väčší výber;
B.	keďže je potrebná plodná súhra medzi politikou hospodárskej súťaže a ostatnými odvetvovými politikami; keďže politika hospodárskej súťaže by mohla prispieť k posilneniu odolnosti, integrity a konkurencieschopnosti vnútorného trhu, ako aj k dosiahnutiu cieľov Európskej zelenej dohody a Digitálneho kompasu a cieľov EÚ zakotvených v článku 3 Zmluvy o Európskej únii (ďalej len „Zmluva o EÚ“);
C.	keďže medzinárodná výmena a spolupráca majú zásadný význam na dosiahnutie konkurenčného prostredia s rovnakými podmienkami na celosvetovej úrovni a na koordinované riešenie výziev spojených s dvojakou, digitálnou a zelenou transformáciou;
D.	keďže globálna geopolitická situácia si vyžaduje zodpovedné a konkurencieschopné riešenia aj v oblasti politiky hospodárskej súťaže; keďže EÚ by mala využiť všetky politické a legislatívne nástroje, ktoré má k dispozícii, na ochranu integrity, odolnosti a konkurencieschopnosti svojho vnútorného trhu vzhľadom na výzvy, ktoré predstavuje rastúci počet konfliktov vo svete, obchodné napätie medzi konkurenčnými krajinami, kríza súvisiaca so zmenou klímy a tlak inflácie a nízkej úrovne hospodárskeho rastu; keďže je potrebné znížiť škodlivú závislosť EÚ od nečlenských krajín a svetových mocností v oblastiach, ako sú energia, lieky, technológie alebo suroviny;
E.	keďže Komisia a vnútroštátne orgány na ochranu hospodárskej súťaže musia konať nestranne a objektívne, aby sa zachovala dôveryhodnosť politiky hospodárskej súťaže EÚ;
F.	keďže globálna sila a dôležitosť jednotného trhu EÚ vyplývajú z jeho vnútornej konkurencieschopnosti a rovnakých podmienok;
Úloha hospodárskej súťaže a politická reakcia na vojnu na Ukrajine, zákon USA o znižovaní inflácie a pretrvávajúce výzvy vyplývajúce z pandémie ochorenia COVID-19
1.	vyzýva Komisiu, aby zabezpečila integritu jednotného trhu; pripomína, že reakcia na zákon USA o znižovaní inflácie nesmie byť založená len na využívaní štátnej pomoci, ale aj na vytvorení priaznivejšieho prostredia pre podnikanie a na obnovenom rámci hospodárskej súťaže, ktorý spoločnostiam, ktoré v Európe investujú a súťažia spravodlivo, poskytne rýchlosť a flexibilitu, a zároveň musí byť v súlade s cieľmi EÚ v oblasti klímy;
2.	berie na vedomie dočasný krízový a transformačný rámec, ako aj aktualizáciu súboru pravidiel štátnej pomoci, ktorý umožňuje investície do zelenej a digitálnej transformácie; berie na vedomie prijatie a zahrnutie tzv. doložky o zhode v roku 2023; vyzýva Komisiu, aby starostlivo zabránila vytváraniu podmienok pre preteky v poskytovaní dotácií a aby využila nástroje, ktoré má k dispozícii, na predchádzanie nekalej dotačnej súťaži a jej potláčanie; zdôrazňuje, že akákoľvek dodatočná štátna podpora musí byť cielená a dočasná; zastáva názor, že štátna pomoc by mala byť v súlade s politickými cieľmi EÚ, ako je napríklad Zelená dohoda a Európsky pilier sociálnych práv; vyzýva Komisiu, aby preskúmala nedostatočnú harmonizáciu mechanizmov vracania finančných prostriedkov v členských štátoch;
3.	vyzýva Komisiu, aby zabezpečila, že všetky dočasné nástroje štátnej pomoci budú dostatočne cielené, aby sa zabránilo fragmentácii jednotného trhu;
4.	zdôrazňuje, že na riešenie nových výziev budú potrebné ďalšie verejné a súkromné investície; zdôrazňuje, že rozpočet EÚ musí byť riadne vybavený v záujme riešenia výziev budúcnosti vrátane fragmentácie vnútorného trhu, musí podporovať priemyselnú stratégiu EÚ, znižovať našu kritickú závislosť a zabezpečiť našu otvorenú strategickú autonómiu; zdôrazňuje, že tieto výzvy nemožno riešiť len prostredníctvom verejných výdavkov;
5.	pripomína, že nesúrodý prístup k štátnej pomoci môže vytvoriť nerovnaké podmienky na vnútornom trhu EÚ, keďže nie všetky členské štáty majú rovnaký fiškálny priestor na poskytovanie podpory; žiada preto, aby sa monitorovali možné rušivé účinky a aby sa prípadná flexibilita verejnej podpory uplatňovala výlučne na podporu poskytovanú na úrovni EÚ;
6.	vyzýva Komisiu, aby preskúmala, ako inflácia ovplyvňuje hospodársku súťaž tým, že vytvára stimuly pre spoločnosti, aby spolupracovali s konkurentmi na koordinácii cien[footnoteRef:20], ako aj jej dôsledky pre trhy a blahobyt spotrebiteľov; upozorňuje na potrebu zlepšiť údaje o ziskoch s cieľom účinne riešiť potenciálne dôsledky, keďže výskum Európskej centrálnej banky a Medzinárodného menového fondu naznačuje, že zisky podnikov boli dôležitými dočasnými hnacími silami inflácie; vyzýva Komisiu, aby spolu s vnútroštátnymi orgánmi na ochranu hospodárskej súťaže pozorne monitorovala dôsledky protisúťažného správania a jeho úlohu pri vývoji inflácie; opakuje, že Komisia musí využiť všetky dostupné nástroje v rámci práva hospodárskej súťaže na riešenie krízy v oblasti životných nákladov; [20:  	OECD, Competition and Inflation: OECD Competition Policy Roundtable Background Note (Hospodárska súťaž a inflácia: Podkladový dokument k okrúhlemu stolu OECD o politike hospodárskej súťaže), 2022.] 

7.	víta iniciatívy orgánov na ochranu hospodárskej súťaže vo viacerých členských štátoch[footnoteRef:21] týkajúce sa zavedenia nových právomocí v oblasti prieskumu trhu, pokiaľ nepovedú k fragmentácii vnútorného trhu; vyzýva Komisiu, aby zaviedla podobný nástroj na prieskum trhu, aby sa predišlo nedostatkom v presadzovaní práva v prípadoch, keď praktiky presahujú hranice štátov v rámci EÚ, a aby v prípade potreby prijala nápravné opatrenia pre celé odvetvie s cieľom účinne riešiť protisúťažné správanie; pripomína iniciatívu Komisie týkajúcu sa „nového nástroja hospodárskej súťaže“, ktorej cieľom bolo odstrániť nedostatky medzi pravidlami EÚ v oblasti hospodárskej súťaže a nástrojmi na zásah proti štrukturálnym problémom hospodárskej súťaže na trhoch; konštatuje, že vďaka novému nástroju hospodárskej súťaže by Komisia mohla skúmať problémy hospodárskej súťaže v celých odvetviach; vyzýva Komisiu, aby prehodnotila „nový nástroj hospodárskej súťaže“; [21:  	Grécko, Nemecko.] 

8.	zdôrazňuje význam dôležitých projektov spoločného európskeho záujmu na financovanie veľkých nadnárodných projektov a dosiahnutie strategických priorít EÚ; berie na vedomie osobitné kritériá pre dôležité projekty spoločného európskeho záujmu na analýzu zlučiteľnosti štátnej pomoci s vnútorným trhom; vyjadruje poľutovanie nad tým, že požadované zdĺhavé a zložité postupy sú pre MSP často príliš zaťažujúce; vyzýva Komisiu a členské štáty, aby zabezpečili, aby bolo každé oznámenie dokončené najneskôr do šiestich mesiacov; zdôrazňuje, že dôležité projekty spoločného európskeho záujmu by mali mať skutočnú európsku pridanú hodnotu;
9.	vyzýva Komisiu, aby posúdila, ako zásady hospodárskej súťaže EÚ ovplyvnili poskytovanie služieb všeobecného hospodárskeho záujmu, a to aj vzhľadom na krízu spôsobenú pandémiou ochorenia COVID-19 a zvýšené životné náklady; vyzýva Komisiu, aby posúdila postavenie sociálnych služieb všeobecného záujmu a výnimku zo služieb všeobecného hospodárskeho záujmu pre dostupné bývanie;
10.	víta usmernenia Komisie o uplatňovaní práva EÚ v oblasti hospodárskej súťaže na kolektívne zmluvy, v ktorých sa objasňuje, že právo hospodárskej súťaže EÚ nebráni jednotlivým samostatne zárobkovo činným osobám v zapojení do kolektívneho vyjednávania; pripomína, že samostatne zárobkovo činné osoby majú často obmedzený alebo nemajú žiadny prístup ku kolektívnemu vyjednávaniu, čo môže viesť k neistým pracovným podmienkam;
11.	pripomína neoddeliteľnú súvislosť medzi politikou hospodárskej súťaže a vnútorným trhom, čo jasne vyplýva zo samotného znenia článkov 101 a 102 ZFEÚ, ktorými sa riadi politika hospodárskej súťaže EÚ; víta skutočnosť, že Komisia vo svojej legislatívnej aj politickej činnosti uznala potrebu začleniť politiku hospodárskej súťaže do cieľov vnútorného trhu, ktoré vymedzujú jej rámec;
12.	upozorňuje na potrebu účinne riešiť narušenia a zlyhania trhu a posilniť hospodársku súťaž odstránením existujúcich neodôvodnených regulačných prekážok a znížením zbytočnej administratívnej záťaže s cieľom uľahčiť vstup nových konkurentov na trh; 
13.	zdôrazňuje význam rozsudkov SDEÚ vo veciach C-555/21 (UniCredit Bank Austria) a C-383/18 (Lexitor sp. z o.o.) na zabezpečenie rovnakých podmienok na trhu spotrebiteľských úverov a zabránenie jeho narušeniu z hľadiska hospodárskej súťaže;
Presadzovanie politiky hospodárskej súťaže a globálne trendy
14.	víta oznámenie Komisie o tom, že začne antisubvenčné prešetrovanie čínskych elektrických vozidiel podľa nariadenia (EÚ) 2016/1037 o ochrane pred subvencovanými dovozmi z krajín, ktoré nie sú členmi Európskej únie[footnoteRef:22]; zdôrazňuje význam účinného vykonávania nástrojov EÚ v oblasti zahraničných subvencií vrátane nariadenia (EÚ) 2022/2560 o zahraničných subvenciách s cieľom zabezpečiť zmiernenie potenciálne rušivých účinkov na jednotný trh; upozorňuje na nedostatok zdrojov len s ôsmimi ekvivalentmi plného pracovného času v rámci Komisie; [22:  	Nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 55).] 

15.	vyzýva Komisiu, aby zmodernizovala pravidlá verejného obstarávania s cieľom riešiť nové priority a operačné výzvy a prispieť tak k podpore ekologickejšieho priemyslu a európskych noriem;
16.	zdôrazňuje, že pravidlá EÚ v oblasti hospodárskej súťaže by mali prispieť k dosiahnutiu cieľa EÚ vymedzeného v článku 3 Zmluvy o EÚ; zdôrazňuje, že tzv. spravodlivá cena výrobkov nie je najnižšia možná cena pre spotrebiteľa, ale cena, ktorá umožňuje spravodlivú odmenu pre všetky strany v dodávateľskom reťazci a zároveň nespôsobuje negatívne externality; zdôrazňuje, že presadzovanie politiky hospodárskej súťaže v prospech spotrebiteľov by nemalo zahŕňať len úvahy o úrovni cien, ale aj úvahy o udržateľnosti a vplyve na súkromie občanov;
17.	zdôrazňuje kľúčovú úlohu Európskej siete pre hospodársku súťaž (ESHS) ako fóra na podporu spolupráce a kooperácie medzi európskymi orgánmi na ochranu hospodárskej súťaže; vyzýva Komisiu, aby sa usilovala o pokračujúci konštruktívny dialóg a spoluprácu na medzinárodnej úrovni; zdôrazňuje, že je potrebné zintenzívniť spoluprácu medzi antitrustovými a inými odvetvovými regulačnými orgánmi, napríklad tými, ktoré sa zaoberajú ochranou údajov, s cieľom dohliadať na zneužívanie firemných údajov a zabrániť spoločnostiam využívať údaje spotrebiteľov na získanie nespravodlivej konkurenčnej výhody; víta významnú úlohu príslušných vnútroštátnych orgánov pri presadzovaní pravidiel aktu o digitálnych trhoch a vnútroštátnych legislatívnych iniciatív, ktoré sa zavádzajú na riešenie protisúťažného správania veľkých online platforiem v digitálnych odvetviach; v tejto súvislosti zdôrazňuje význam koordinovaných a homogénnych opatrení, ktoré neohrozujú uplatňovanie aktu o digitálnych trhoch na jednej strane a vnútroštátnych pravidiel hospodárskej súťaže v digitálnych odvetviach na strane druhej, ako sa uvádza v článku 1 ods. 6 aktu o digitálnych trhoch;
18.	poukazuje na to, že v globalizovanom svete je medzinárodná spolupráca zásadná na zabezpečenie účinného presadzovania hospodárskej súťaže; zdôrazňuje, že k účinnosti politiky hospodárskej súťaže môžu významne prispieť špecializované dohody o spolupráci s krajinami, ktoré nie sú členmi EÚ, v oblasti politiky hospodárskej súťaže; vyzýva Komisiu, aby vo svete rozširovala vplyv politiky hospodárskej súťaže, najmä posilnením spolupráce s tretími krajinami prostredníctvom druhej generácie dohôd o spolupráci, ktoré umožnia účinnejšiu výmenu informácií medzi orgánmi na ochranu hospodárskej súťaže;
19.	vyzýva Komisiu, aby pri presadzovaní práva hospodárskej súťaže viac využívala ďalšie dôkazné nástroje, ako sú behaviorálne poznatky a finančná analytika, ako aj väčšie využívanie vedcov v oblasti údajov, počítačov a umelej inteligencie, ako aj behaviorálnych ekonómov;
20.	konštatuje pretrvávajúci vysoký stupeň koncentrácie trhu ratingových agentúr vzhľadom na to, že tri najväčšie ratingové agentúry majú viac ako 90 % podiel na trhu[footnoteRef:23]; pripomína, že je potrebné posilniť hospodársku súťaž na tomto trhu, aby sa zabezpečila nestrannosť a dôvera; [23:  	Európsky orgán pre cenné papiere a trhy, Report on CRA Market Share Calculation (Správa o výpočte podielu ratingových agentúr na trhu), 15. decembra 2022.] 

21.	vyjadruje poľutovanie nad rozhodnutím spoločnosti Ernst & Young zastaviť proces oddeľovania svojich audítorských a poradenských činností; konštatuje, že kombinácia audítorských a poradenských činností môže viesť ku konfliktu záujmov a môže posilniť dominantné postavenie firiem tzv. veľkej štvorky na trhu; vyzýva Komisiu, aby preskúmala spojenie audítorskej a poradenskej činnosti a prípadne predložila opatrenia na zabránenie vzniku konfliktu záujmov a dominantného postavenia na trhu;
Kontrola fúzií
22.	zdôrazňuje, že akvizície startupov dominantnými subjektmi môžu viesť k ujmám na inováciách a napokon na hospodárskej súťaži; zdôrazňuje význam toho, aby Komisia venovala veľkú pozornosť fenoménu akvizícií na účel likvidácie konkurencie (tzv. killer acquisitions) v digitálnych odvetviach, ktoré sa musia oznámiť podľa aktu o digitálnych trhoch, a aby v prípade potreby prijala rozhodné opatrenia podľa článku 22 nariadenia ES o fúziách;
23.	víta nedávne rozhodnutia Komisie o prípadoch fúzií[footnoteRef:24]; zdôrazňuje význam štrukturálnych nápravných opatrení pri rozhodovaní o fúziách; konštatuje, že najväčšie a najvplyvnejšie online platformy ovplyvňujú každodennú činnosť desiatok tisíc MSP; zdôrazňuje, že akvizícia nemôže viesť k posilneniu dominantného postavenia spoločnosti na hotelovom trhu tým, že jej umožní krížový predaj rôznych služieb; [24:  	Európska komisia, Booking Holdings/Etraveli Group, dátum rozhodnutia 25. septembra 2023.] 

24.	víta iniciatívu Komisie preskúmať svoje oznámenie o vymedzení pojmu „relevantný trh“ a so záujmom očakáva výsledky verejných konzultácií; zdôrazňuje potrebu prijať dynamickejší prístup nad rámec tradičného prístupu, najmä pre novovznikajúce trhy, ako napríklad v digitálnom odvetví, a zohľadniť dlhodobejšiu víziu zahŕňajúcu globálny rozmer a potenciálnu budúcu hospodársku súťaž; vyjadruje poľutovanie nad tým, že Komisia v niektorých prípadoch v minulosti zaujala príliš úzky pohľad na relevantný trh, čím pripravila európske spoločnosti o možnosť účinne súťažiť v globalizovanom priestore; podporuje Komisiu v tom, aby pri posudzovaní fúzií viac zohľadňovala potenciálne poškodenie hospodárskej súťaže, ak by expanzia na susedné trhy mala za následok ďalšie posilnenie dominantného postavenia na hlavnom trhu nadobúdajúcej spoločnosti;
25.	je znepokojený ďalekosiahlou koncentráciou v niektorých častiach potravinového dodávateľského reťazca na úkor spotrebiteľov, poľnohospodárov, životného prostredia a biodiverzity;
26.	pripomína, že podľa nariadenia ES o fúziách môžu členské štáty prijať vhodné opatrenia na ochranu verejného záujmu, ako je ochrana klímy, udržateľnosť a právny štát, a žiada, aby Komisia mala rovnakú možnosť pri skúmaní vplyvu koncentrácie na vnútorný trh;
Antitrustové právo a kartely
27.	vyzýva Komisiu, aby lepšie využívala nástroj dočasných opatrení s cieľom zastaviť akúkoľvek prax, ktorá by hospodársku súťaž závažne poškodila, najmä v súvislosti s dynamickými a rýchlo sa rozvíjajúcimi trhmi, ako sú digitálne trhy;
28.	víta nový prístup v najnovších antitrustových prípadoch, v ktorých Komisia prvýkrát a za určitých podmienok predpokladá zavedenie štrukturálnych nápravných opatrení na zastavenie protisúťažného konania, najmä ak takéto protisúťažné postupy v priebehu rokov zopakovala v iných segmentoch trhu tá istá spoločnosť; v tejto súvislosti nabáda Komisiu, aby v tomto smere pokračovala v záujme účinného presadzovania antitrustových pravidiel ex post;
29.	vyzýva Komisiu, aby urýchlila antitrustové postupy, stanovila primerané lehoty pre tieto postupy a zabezpečila účinné dodržiavanie rozhodnutí, aby sa predišlo zdĺhavým konaniam, ako je to v prípade spoločnosti Spotify, ktorá podala sťažnosť proti spoločnosti Apple v roku 2019, a v ktorom napriek tomu, že Komisia vydala oznámenie námietok, neboli prijaté žiadne konkrétne opatrenia na riešenie obmedzení spoločnosti Apple, ktoré bránia vývojárom aplikácií slobodne komunikovať s vlastnými používateľmi;
30.	víta začatie iniciatívy týkajúcej sa usmernení o vylučujúcich zneužitiach dominantného postavenia, ktoré budú vypracované v roku 2024 a prijaté v roku 2025, a záväzok Komisie dôrazne, účinne a rýchlo uplatňovať článok 102 ZFEÚ v oblasti vylučujúcich zneužití; vyzýva Komisiu, aby konkrétne potvrdila presadzovanie antitrustových pravidiel na základe účinkov a najmä význam ekonomických dôkazov; žiada, aby sa pri posudzovaní zneužívania, ako sú nadmerné ceny a nespravodlivé podmienky, zohľadňovala zraniteľnosť spotrebiteľov;
31.	berie na vedomie začatie formálneho vyšetrovania možných protisúťažných praktík strážcu prístupu tým, že viaže alebo spája platformu na komunikáciu a spoluprácu so svojím vlastným dominantným a populárnym softvérom[footnoteRef:25]; vyzýva Komisiu, aby dôkladne posúdila výsady, ktoré strážca prístupu jednostranne ponúkol zúčastneným podnikom, a to s cieľom zabezpečiť, aby riešili obavy účastníkov trhu so zreteľom na nových a existujúcich používateľov, ako aj otázky interoperability a cenotvorby; [25:  	Európska komisia, Antitrust: Commission opens investigation into possible anticompetitive practices by Microsoft regarding Teams (Antitrust: Komisia začala vyšetrovanie možných protisúťažných praktík spoločnosti Microsoft v súvislosti s aplikáciou Teams), 27. júla 2023.] 

32.	trvá na účinných nápravných opatreniach, ktoré si môžu vyžadovať väčšiu koordináciu medzi orgánmi presadzovania práva a ďalší dialóg s tretími stranami, ako aj primerané presadzovanie; pripomína, že podniky označené za strážcov prístupu boli predmetom predchádzajúcich antitrustových rozhodnutí, ktoré neviedli k účinným zmenám správania, najmä pokiaľ ide o uprednostňovanie vlastných služieb na digitálnych trhoch; vyzýva Komisiu, aby v krajnom prípade lepšie využívala štrukturálne nápravné opatrenia; opakuje svoju výzvu Komisii, aby ukončila nadradenosť behaviorálnych nápravných opatrení v práve EÚ;
33.	opakuje svoju výzvu Komisii, aby sa zaoberala protisúťažným účinkom územných obmedzení dodávok s cieľom zaručiť plne funkčný jednotný trh a využiť jeho potenciálne prínosy pre spotrebiteľov; 
34. 	opakuje aj svoju výzvu Komisii, aby naďalej aktívne monitorovala a zrušila neopodstatnené geografické blokovanie a iné obmedzenia cezhraničného online predaja, pričom základom by mal byť prístup v prospech spotrebiteľov, ktorý by spotrebiteľom umožnil prístup k väčšiemu výberu výrobkov a služieb v celej EÚ; 
Politika hospodárskej súťaže v digitálnej ére
35.	víta určenie šiestich strážcov prístupu – Alphabet, Amazon, Apple, ByteDance, Meta, Microsoft[footnoteRef:26] – pre 22 základných platformových služieb podľa aktu o digitálnych trhoch, štyri prieskumy trhu týkajúce sa protiargumentov, ako aj prvý prieskum trhu podľa článku 3 ods. 8 aktu o digitálnych trhoch; vyzýva Komisiu, aby urýchlene prijala delegované akty s cieľom rozšíriť spôsoby uplatňovania alebo spresniť spôsoby vykonávania povinností stanovených v článkoch 5, 6, 7 a 12 aktu o digitálnych trhoch; vyzýva Komisiu, aby do 6. marca 2024 dôsledne posúdila, či strážcovia prístupu dodržiavajú povinnosti aktu o digitálnych trhoch, a aby si od tretích strán vyžiadala spätnú väzbu, či riešenia dodržiavania predpisov ponúkané strážcami prístupu vedú k spravodlivejším a súťažeschopnejším digitálnym trhom; vyzýva Komisiu, aby zabezpečila, že opatrenia strážcov prístupu týkajúce sa bezpečnosti a integrity ich platforiem, ktoré by mohli mať vplyv na dodržiavanie aktu o digitálnych trhoch, budú preverené nezávislými tretími stranami a nebudú vychádzať len z vlastného hodnotenia strážcov prístupu; [26:  	Pozri oficiálne rozhodnutia DMA. 100044, 100040, 100035, 100027, 100026, 100025, 100024, 100020, 100018, 100017, 100016, 100013, 100011.] 

36.	poukazuje na to, že v štúdii Európskej komisie o „vplyve nedávneho vývoja v oblasti digitálnej reklamy na súkromie, vydavateľov a inzerentov“ sa konštatuje, že rozsiahle zhromažďovanie a spracovanie osobných údajov na reklamné účely a neprehľadnosť trhu s digitálnou reklamou by mohli podporovať reklamné podvody[footnoteRef:27]; vyzýva Komisiu, aby v súlade s odporúčaniami štúdie ďalej analyzovala legislatívne možnosti budúcich politických zásahov vrátane zavedenia štrukturálnych nápravných opatrení na riešenie protisúťažného správania, a to doplnením aktu o digitálnych trhoch (ďalej len „DMA“) a aktu o digitálnych službách (DSA)[footnoteRef:28]; [27:  	Európska komisia, Štúdia o vplyve nedávneho vývoja v oblasti digitálnej reklamy na súkromie, vydavateľov a inzerentov, s. 263 – 264.]  [28:  	Nariadenie Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (Ú. v. EÚ L 277, 27.10.2022, s. 1).] 

37.	berie na vedomie prieskumy trhu týkajúce sa prehliadačov Edge a Bing od spoločnosti Microsoft[footnoteRef:29] a systémov iOS a iMessage od spoločnosti Apple[footnoteRef:30] s cieľom posúdiť ich úlohu vstupných brán a ich pevné postavenie na trhu podľa rozhodnutia o určení spoločností Apple a Microsoft ako strážcov prístupu podľa aktu o digitálnych trhoch; zdôrazňuje, že systém iMessage sa štandardne zahrnul do všetkých zariadení iOS pre viac ako 144 miliónov používateľov; zdôrazňuje význam smartfónov ako základného súkromného a profesionálneho nástroja; zdôrazňuje, že na súčasnom trhu dominujú dva operačné systémy s vlastnými neinteroperabilnými službami zasielania správ, čo obmedzuje možnosť používateľov a podnikov voľne sa pohybovať z jedného ekosystému do druhého a bezproblémovo vzájomne komunikovať bez ohľadu na operačný systém, čo je zásadne proti duchu a ustanoveniam aktu o digitálnych trhoch; vyzýva preto Komisiu, aby urýchlene pokračovala vo svojom vyšetrovaní a jeho účinnom vykonávaní, aby sa výhody interoperability správ dostali včas k všetkým; [29:  	Rozhodnutie DMA. 100015; DMA. 100028 a DMA. 100034.]  [30:  	Rozhodnutie DMA. 100047 a DMA. 100022.] 

38.	berie na vedomie rozhodnutie SDEÚ vo veci Meta/Bundeskartellamt, ktoré potvrdzuje právomoc vnútroštátnych orgánov na ochranu hospodárskej súťaže presadzovať pravidlá ochrany údajov podľa antitrustových zákonov; poukazuje na to, že SDEÚ potvrdzuje, že ochrana osobných údajov je dôležitým aspektom pri skúmaní zneužitia dominantného postavenia a že ukladá požiadavky na používanie osobných údajov jednotlivcov na cielenú reklamu; vyzýva orgány na ochranu hospodárskej súťaže, aby vyšetrovali porušenia všeobecného nariadenia o ochrane údajov[footnoteRef:31], a orgány na ochranu údajov, aby takéto porušenia sankcionovali; [31:  	Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).] 

39.	berie na vedomie závery konania Bundeskartellamt a spoločnosti Alphabet Inc., ktoré dávajú používateľom spoločnosti Google lepšie možnosti výberu, ako spoločnosť Google spracúva ich údaje; tvrdí, že spotrebitelia v EÚ musia mať možnosť voľby, či povolia aglomeráciu a spracovanie svojich osobných údajov v rámci viacerých služieb; nabáda Komisiu, aby pokračovala v koordinácii činností v oblasti presadzovania práva a spolupracovala s vnútroštátnymi orgánmi na ochranu hospodárskej súťaže s cieľom uľahčiť účinnú súčinnosť medzi právom hospodárskej súťaže a aktom o digitálnych trhoch, najmä v súvislosti s „ďalšími povinnosťami“ podľa aktu o digitálnych trhoch; 
40.	poukazuje na to, že internet vecí je rastúci trh; ďalej poukazuje na to, že inteligentné domáce zariadenia, ako sú robotické vysávače, sú významným zdrojom spotrebiteľských údajov; konštatuje, že fúzie a akvizície v tomto sektore môžu spôsobiť veľké konkurenčné škody; vyzýva Komisiu, aby do hodnotenia prípadov fúzií a akvizícií v tomto sektore zahrnula údaje ako zdroj trhovej sily, najmä ak sa tieto prípady týkajú etablovaných veľkých technologických spoločností; okrem toho žiada, aby sa v prípade potreby stanovili podmienky používania údajov; 
41.	vyjadruje poľutovanie nad tým, že na zozname strážcov prístupu chýbajú poskytovatelia cloudových služieb; vyzýva Komisiu, aby zvážila uskutočnenie prieskumov trhu podľa článku 3 ods. 8 aktu o digitálnych trhoch (kvalitatívne posúdenie) v tomto odvetví, najmä vzhľadom na všetky škodlivé praktiky narúšajúce hospodársku súťaž, na ktoré poukázali vnútroštátne orgány na ochranu hospodárskej súťaže; zdôrazňuje, že na európskom trhu v oblasti cloud computingu dominuje niekoľko veľmi veľkých subjektov; vyzýva Komisiu, aby zabezpečila, že sa stanovia všetky oprávnené služby, aby sa obnovila spravodlivá a rovnocenná hospodárska súťaž na európskom trhu v oblasti cloud computingu;
42.	vyzýva Komisiu, aby posúdila potrebu uskutočniť prieskum trhu podľa článku 19 aktu o digitálnych trhoch a doplniť nové kategórie základných platformových služieb podľa článku 2 ods. 2 aktu o digitálnych trhoch vzhľadom na najnovší technologický vývoj, ktorý môže viesť k novým typom služieb, ktoré nepatria do existujúcich kategórií, ako napríklad generatívna umelá inteligencia; uznáva, že nové funkcie poháňané generatívnou umelou inteligenciou môžu byť začlenené do existujúcich digitálnych služieb, ako sú napríklad online vyhľadávače, a môžu byť zachytené v existujúcom zozname základných platformových služieb, čo by mohlo viesť k posilneniu existujúcich strážcov prístupu;
43. 	berie na vedomie spoločné vyhlásenie orgánov na ochranu hospodárskej súťaže skupiny G7 o hospodárskej súťaži a umelej inteligencii, v ktorom sa zdôrazňuje význam spolupráce na podporu hospodárskej súťaže na digitálnych trhoch[footnoteRef:32]; vyzýva Komisiu, aby bola ostražitá, pokiaľ ide o dohody o spolupráci v súvislosti s vývojom v oblasti umelej inteligencie, s cieľom zabezpečiť, aby takéto dohody o spolupráci neboli potenciálne skrytými fúziami alebo akvizíciami na účel likvidácie konkurencie; [32:  	Samit G7 v Hirošime, Compendium of approaches to improving competition in digital markets (Kompendium prístupov k zlepšeniu hospodárskej súťaže na digitálnych trhoch), 8. novembra 2023.] 

44.	opakuje, že akt o digitálnych trhoch má na rozdiel od rámca hospodárskej súťaže iný právny základ; zdôrazňuje potrebu účinnej koexistencie následného presadzovania práva hospodárskej súťaže a predbežného presadzovania aktu o digitálnych trhoch vzhľadom na ich vzájomne sa dopĺňajúcu povahu; zdôrazňuje, že je potrebné zabezpečiť dostatočné personálne zdroje a synergie v záujme účinného vykonávania pravidiel a zabrániť prekrývaniu alebo duplicite existujúcich štruktúr a opatrení;
45.	zdôrazňuje budúce potreby EÚ v oblasti prepojenosti, pokiaľ ide o infraštruktúru a investície; vyzýva Komisiu, aby zvážila revíziu súčasného postupu hospodárskej súťaže na telekomunikačnom trhu s cieľom uľahčiť vytvorenie plne integrovaného jednotného trhu telekomunikačných služieb; konštatuje, že konsolidácia trhu môže byť jediným spôsobom, ako sa vyhnúť predaju infraštruktúry po častiach zahraničným spoločnostiam mimo EÚ a ako účinne konkurovať v globálnom scenári; poukazuje na to, že rast tohto odvetvia v Európe bol v poslednom desaťročí veľmi nízky a že hlavnou príčinou je fragmentácia; v tejto súvislosti víta oznámenie komisára Bretona o práci Komisie na novom návrhu aktu o digitálnych sieťach, ktorý má riešiť roztrieštenosť trhu, prilákať investície a zabezpečiť telekomunikačnú infraštruktúru a inovácie bez dodatočných nákladov pre spotrebiteľov a bez ohrozenia neutrality siete a spravodlivej hospodárskej súťaže na trhu medzi všetkými účastníkmi;
46. 	s obavami konštatuje, že strážcovia prístupu, ktorí získajú oproti konkurentom výhodu v oblasti údajov, môžu dosiahnuť kritické úspory z rozsahu, čo prispieva k ešte hlbšiemu narušeniu konkurenčnej rovnováhy na digitálnych trhoch a potláča inováciu; 
47.	zdôrazňuje, že osobné údaje by sa pri rozhodovaní o digitálnych fúziách a akvizíciách mali zvažovať a posudzovať rovnako ako ostatné tradičné aktíva; ďalej zdôrazňuje, že konsolidácia údajov prostredníctvom fúzií a akvizícií môže posilniť dominantné postavenie; 
Zdanenie
48.	vyjadruje poľutovanie nad rušivými vplyvmi agresívneho daňového plánovania a daňových systémov niektorých členských štátov na spravodlivú hospodársku súťaž, pretože môže brzdiť inovácie a ohroziť súťažeschopnosť trhov, najmä pre MSP; žiada, aby spoločnosti, ktoré sa vyhýbajú daňovým povinnostiam pomocou daňových rajov mimo EÚ, boli vylúčené z postupov verejného obstarávania a aby sa im zakázalo prijímať štátnu pomoc, pretože tieto spoločnosti konkurujú spoločnostiam so sídlom inde než v daňových rajoch za nespravodlivých podmienok; víta odporúčanie Komisie zo 14. júla 2020 neposkytovať finančnú podporu spoločnostiam s väzbami na daňové raje a zároveň chrániť poctivých daňovníkov;
49.	žiada Komisiu, aby preskúmala možnosť penalizovať krajiny, ktoré porušia pravidlá EÚ v oblasti štátnej pomoci; nabáda Komisiu, aby pokračovala vo vyšetrovaní postupov členských štátov v oblasti daňových rozhodnutí; 
50.	berie na vedomie záväzok podpredsedu Komisie Šefčoviča a komisára Hoekstru začať diskusiu o postupnom zrušení dotácií na fosílne palivá; pripomína svoju požiadavku zaviesť konkrétne politiky, harmonogramy a opatrenia s cieľom čo najskôr postupne ukončiť dotácie na fosílne palivá prostredníctvom daňových opatrení; 
51.	víta ostražitosť Komisie pri presadzovaní pravidiel štátnej pomoci v oblasti daní; 
52. 	zároveň vyjadruje poľutovanie nad tým, že Súdny dvor EÚ anuloval viaceré nedávne rozhodnutia Komisie vo významných prípadoch týkajúcich sa hospodárskej súťaže v oblasti zdaňovania; vyzýva Komisiu, aby prípady týkajúce sa politiky hospodárskej súťaže pripravovala dôkladnejšie, aby mohli obstáť pred súdom; so znepokojením konštatuje, že zrušenie pokút a spätná úhrada úrokov z omeškania v zrušených prípadoch predstavuje pre EÚ aj rozpočtové riziko; 
Zapojenie Európskeho parlamentu
53.	zdôrazňuje, že Európsky parlament by mal zohrávať aktívnu úlohu pri formovaní politiky hospodárskej súťaže a mal by byť viac zapojený do činnosti pracovných skupín a expertných skupín; domnieva sa, že by sa malo častejšie využívať právo Európskeho parlamentu zasahovať do súdnych konaní týkajúcich sa práva hospodárskej súťaže;
54.	vyzýva príslušného komisára zodpovedného za politiku hospodárskej súťaže, aby bol v úzkom kontakte s príslušným výborom Európskeho parlamentu a jeho pracovnou skupinou pre otázky hospodárskej súťaže;
°
°	°
55.	poveruje svoju predsedníčku, aby postúpila toto uznesenie Rade, Komisii a parlamentom a orgánom na ochranu hospodárskej súťaže členských štátov.

